**ΝΟΜΟΣΧΕΔΙΟ ΜΕ ΤΙΤΛΟ**

**ΝΟΜΟΣ ΠΟΥ ΤΡΟΠΟΠΟΙΕΙ ΤΟΥΣ ΠΕΡΙ ΠΡΟΣΦΥΓΩΝ ΝΟΜΟΥΣ**

**ΤΟΥ 2000 ΕΩΣ 2020**

|  |  |
| --- | --- |
|  |  |
| Συνοπτικός  τίτλος.  6(I) του 2000  6(I) του 2002  53(I) του 2003  67(I) του 2003  9(I) του 2004  241(I) του 2004  154(I) του 2005  112(I) του 2007  122(I) του 2009  9(Ι) του 2013  58(Ι) του 2014  59(Ι) του 2014  105(I) του 2016  106(I) του 2016  80(I) του 2018  116(I) του 2019  142(Ι) του 2020. | 1. Ο παρών Νόμος θα αναφέρεται ως ο περί Προσφύγων (Τροποποιητικός) Νόμος του 2022 και θα διαβάζεται μαζί με τους περί Προσφύγων Νόμους του 2000 έως 2020 (που στο εξής θα αναφέρεται ως «ο βασικός νόμος») και ο βασικός νόμος και ο παρών Νόμος θα αναφέρονται μαζί ως οι περί Προσφύγων Νόμοι του 2000 έως 2022. |
|  |  |
| Τροποποίηση του άρθρου 2 του βασικού νόμου.  Τροποποίηση του άρθρου 8 του βασικού νόμου. | 2. Το άρθρο 2 του βασικού νόμου τροποποιείται στον ορισμό του όρου «Προϊστάμενος», με την προσθήκη, αμέσως μετά τη φράση «της εν λόγω Υπηρεσίας» (τέταρτη γραμμή), της φράσης «ή/και άλλο αρμόδιο λειτουργό του Υπουργείου Εσωτερικών».  3. Το εδάφιο (1Α) του άρθρου 8 του βασικού νόμου τροποποιείται ως ακολούθως:  (α) Με την προσθήκη, αμέσως μετά τη φράση «σχετικής αίτησης του αιτητή η οποία» (δέκατη τέταρτη γραμμή), της φράσης «καταχωρείται εντός της προθεσμίας των 15 ημερών από την ημερομηνία γνωστοποίησης της απόφασης και η οποία»,  (β) με την αντικατάσταση της φράσης «χωρίς να απαιτείται η κλήση του αιτητή για να παραστεί, εκτός εάν το Δικαστήριο διατάξει διαφορετικά:» (πρώτη και δεύτερη γραμμή), με την ακόλουθη νέα φράση «με την υποχρέωση αυτοπρόσωπης παρουσίας του αιτητή στο Δικαστήριο κατά την εξέταση και την έκδοση απόφασης:». |
|  |  |
| Τροποποίηση του άρθρου 12Βτετράκις του βασικού νόμου. | 4. Το άρθρο 12Βτετράκις του βασικού νόμου τροποποιείται ως ακολούθως:  (α) Με την αντικατάσταση στο εδάφιο (3) αυτού, της φράσης «σύμφωνα με το παρόν άρθρο» (δεύτερη γραμμή), με την ακόλουθη φράση «σε ό,τι αφορά τις παραγράφους (α), (β), (γ) και (ε) του εδαφίου (2) του παρόντος άρθρου»,  (β) με την αντικατάσταση της τελείας (πέμπτη γραμμή), στο τέλος του εδαφίου (3) αυτού, και την προσθήκη αμέσως μετά, της ακόλουθης νέας επιφύλαξης:  «Νοείται ότι, σε περίπτωση μεταγενέστερης αίτησης, αυτή απορρίπτεται ως απαράδεκτη σύμφωνα με τις διατάξεις του άρθρου 16Δ του παρόντος Νόμου, χωρίς να προηγηθεί η διεξαγωγή προσωπικής συνέντευξης.». |
| Τροποποίηση του άρθρου 16Δ του βασικού νόμου. | 5. Το άρθρο 16Δ του βασικού νόμου τροποποιείται ως ακολούθως:  (α) Με τη διαγραφή, από την παράγραφο (α) του εδαφίου (1) αυτού της λέξης «αιτητής» (πρώτη γραμμή) και την αντικατάστασή της με τη λέξη «πρόσωπο»,  (β) με την προσθήκη, στην παράγραφο (α) του εδαφίου (1) αυτού, μετά τη φράση «το συντομότερο δυνατό» (έκτη γραμμή), της φράσης «και το αργότερο εντός πέντε ημερών»,  (γ) με την αντικατάσταση του σημείου της τελείας στο τέλος της παραγράφου (α) του εδαφίου (1) αυτού με άνω και κάτω τελεία και την προσθήκη των ακόλουθων νέων επιφυλάξεων:  «Νοείται ότι, μεταγενέστερη αίτηση καταχωρείται με την αυτοπρόσωπη παρουσία του προσώπου που προβαίνει σε αυτή, στα κατά τόπους Κλιμάκια της Υπηρεσίας Αλλοδαπών και Μετανάστευσης (ΥΑΜ):  Νοείται επίσης ότι, δεν έχουν υποχρέωση αυτοπρόσωπης παρουσίας, πρόσωπα τα οποία βρίσκονται υπό κράτηση, πρόσωπα που διαμένουν σε δομές υποδοχής ή φιλοξενίας, έχει περιοριστεί η ελευθερία κυκλοφορίας τους, καθώς και σε περιπτώσεις ανωτέρας βίας, όπως σοβαρή ασθένεια ή σοβαρή σωματική αναπηρία ή ανυπέρβλητου κωλύματος, που κατέστησαν αδύνατη την αυτοπρόσωπη παρουσία του προσώπου. Τα πρόσωπα αυτά δύνανται να εκπροσωπούνται από δικηγόρους ή νομικούς συμβούλους:  Noείται έτη περαιτέρω ότι, στις περιπτώσεις ανωτέρας βίας που αφορούν ασθένεια ή αναπηρία, απαιτείται η απόδειξη μέσω νόμιμου αιτιολογικού από ιατρό και στις περιπτώσεις άλλου ανυπέρβλητου εμποδίου απαιτείται η απόδειξη μέσω κατάλληλου νόμιμου αιτιολογικού.»,  (δ) με τη διαγραφή από το εδάφιο (2) αυτού της λέξης «αιτητής» (πρώτη γραμμή) και την αντικατάστασή της με τη λέξη «πρόσωπο»,  (ε) με την αντικατάσταση από την παράγραφο (δ) του εδαφίου (3) αυτού του σημείου της τελείας (ένατη γραμμή), με άνω και κάτω τελεία και την προσθήκη, αμέσως μετά, της ακόλουθης νέας επιφύλαξης:  «Νοείται ότι, πριν το Δικαστήριο προχωρήσει σε εξέταση της προσφυγής, ο Αιτητής οφείλει να καταβάλει τυχόν εκκρεμούντα οφειλόμενα δικαστικά έξοδα προς τη Δημοκρατία.»,  (στ) με τη διαγραφή, από την παράγραφο (β) του εδαφίου (4) αυτού της φράσης «Ο Προϊστάμενος δύναται με απόφασή του να τερματίζει το δικαίωμα παραμονής,» (πρώτη και δεύτερη γραμμή) και την αντικατάστασή της με την ακόλουθη φράση «Τερματίζεται αυτοδίκαια το δικαίωμα παραμονής,». |